Гүзәл затлар милләт сагында

	Җиһанда үзенең кабатланмас матурлыгы белән алтын көз тантана иткән кояшлы көннәрнең берсендә Кочко-Пожар мәдәният йорты янәдән мәш килде: 22 сентябрьдә биредә зур мәдәни чара – Түбән Новгород өлкәсе хатын-кызларының II нче җыены һәм аның кысаларында районара “Нижгарбикә-2017” конкурсы шаулап үтте. 	 Әлеге чараны Түбән Новгород өлкәсенең эчке эшләр һәм Татарстан Республикасының мәдәният минис- трлыклары ярдәме белән өлкә татарлары милли- мәдәни автономиясе, “Ак калфак” өлкә һәм районара татар хатын-кызлары оешмасы, Сергач районы администрациясенең мәдәният бүлеге, өлкә “Туган як” газетасы, Кочко-Пожар администрациясе һәм мәдәният йорты дирекциясе оештырды, ә мәгълүмати булышлыкны “Нижгар татарлары” журналы, «Туган як» газетасы, Сергач телевидениесе һәм “Татар радиосы - Сергач, 91,4” күрсәтте. Җыенның төп максаты – авылларда яшәүче актив хатын-кызларны берләштерү, хатын кешенең гаиләдә, җәмгыятьтә уйнаган мөһим ролен билгеләү, милли йолаларны, гореф-гадәтләрне, телебезне саклап үстерү. Билгеләнгән вакытка клуб фойесы татарлар компакт яшәгән Кызыл Октябрь, Пильна, Сергач, Спас һәм Сечен районнарыннан җыенга килгән катнашучылар һәм тамашачылар белән тула башлады. Араларында татар халкының милли күлмәкләрен, алъяпкыч- камзулларын, калфакларын, читекләрен киеп килгән хатын-кызлар шактый иде һәм алар әлеге чарага аерым бер бизәк өстәде. Беренче булып тамашачыларны Спас районы Татар Моклокасыннан килгән “Сәрбиназ” җыр коллективы нижгар такмаклары белән сәламләде. Аннары татар милли киемнәре кигән Сергач шәһәренең “Раздолье” рус бию төркеменең татар халык биюен искиткеч оста итеп башкарулары кайнар алкышларга күмелде һәм хәтта “Афәрин!” сүзенә дә лаек булды. Сәламләү өлеше тәмамлангач, сәхнәгә өлкә татарлары автономиясенең башкарма директоры Рамил Салихҗанов күтәрелде. Ул залда утыручыларны бәйрәм белән котлады һәм зәвык белән бизәлгән сәхнә түренә күпләр яраткан шагыйрә, Татарстан Республикасы язучылар берлеге әгъзасы, “Яңа гасыр” радиосының баш редакторы Шәмсия ханым Җиһангированы чакырды, кыскача аның биографиясе белән дә таныштырып үтте.   
	---	
Туган як

	№ --- | 06.10.2017	


